RESOLUCIÓN do 30 de novembro de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Maconsi, S.L. (traballadores da cafetaría do Hospital do Meixoeiro).
CONSELLERÍA DE TRABALLO — III. OUTRAS DISPOSICIÓNS — 28/12/2005

Visto o texto do convenio colectivo da empresa Maconsi, S.L. (traballadores da cafetaría do Hospital do Meixoeiro), con número de código 3603271, que tivo entrada no rexistro único do edificio administrativo da Xunta de Galicia en Vigo o día 7-11-2005, subscrito en representación da parte económica pola representación da empresa e, da parte social, polo delegado de persoal, en data 3-8-2005. De conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo, e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo desta delegación provincial e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 30 de novembro de 2005.
Pedro Borrajo Rivas
Delegado provincial de Pontevedra
Convenio colectivo da empresa Maconsi, S.L.
(traballadores da cafetaría do Hospital do Meixoeiro)
Capítulo I
Ámbito de aplicación e disposicións xerais
Artigo 1º.-Ámbito de aplicación.
Este convenio regulará as condicións laborais entre os traballadores/as e a empresa no centro de traballo da cafetaría do Hospital do Meixoeiro, adscrito á empresa Maconsi, S.L.
Artigo 2º.-Carácter.
O convenio ten o carácter de mínimo necesario e indivisible para todos os efectos, no sentido de que as condicións pactadas nel constitúen un todo orgánico e para efectos da súa aplicación práctica serán consideradas en global e conxuntamente vinculadas á totalidade.
Artigo 3º.-Aplicación preferente.
As condicións que contén este convenio aplicaranse con preferencia a calquera outro.
Artigo 4º.-Vixencia e duración.
A vixencia deste convenio será de dous anos, do 1 de xaneiro de 2005 ao 31 de decembro de 2006, independentemente da súa publicación no BOP producirá efectos a partir do 1 de xaneiro do ano 2005.
Artigo 5º.-Comisión paritaria.
Para examinar e resolver cantas cuestións se deriven da interpretación, vixencia e aplicación deste convenio, a súa mesa negociadora constitúe unha comisión paritaria integrada por tres representantes da dirección da empresa e tres da parte social.
A comisión paritaria ten as seguintes funcións:
-Resolución de cantos asuntos ou reclamacións se sometan á súa consideración, así como de calquera das condicións establecidas neste convenio.
-Vixilancia e cumprimento do convenio colectivo.
-Atención ás denuncias do seu incumprimento.
Artigo 6º.-Condicións máis beneficiosas.
Serán respectadas na súa totalidade estritamente ad personam aquelas condicións máis beneficiosas que teña o traballador/a concedidas pola empresa, por pacto ou costume.
Artigo 7º.-Denuncia e prórroga.
Este convenio entenderase prorrogado por un ano, se algunha das partes non o denuncia dentro dos tres últimos meses da súa vixencia.
Artigo 8º.-Lexislación subsidiaria.
No non previsto neste convenio colectivo aplicarase o disposto na lexislación ou normativa laboral legalmente vixente e especialmente o acordo laboral de ámbito estatal para o sector de hostalaría.
Capítulo II
Contratacións e persoal fixo de centro
Artigo 9º.-Contratacións.
Ao iniciar a relación laboral, a empresa queda obrigada a formalizar por escrito un contrato de traballo onde se recollan todas as condicións de traballo que rexen na normativa legal aplicable, con independencia da modalidade contractual (fixo ou eventual), dándose obrigatoriamente unha copia del ao traballador/a no prazo máximo de 15 días.
Así mesmo, quedan incluídas neste punto todos os contratos que se realicen para substituír traballadores en baixas ou períodos de vacacións, séndolles a estes de aplicación as mesmas condicións que rexen neste convenio para o resto do cadro de persoal.
No disposto na lexislación vixente, ambas as partes acordan, que o contrato eventual por circunstancias da produción, teña unha duración máxima de 12 meses nun período de 16 meses.
Artigo 10º.-Períodos de proba.
Os períodos de proba establecidos serán os seguintes:
-Axudante, camareiro e cociñeiro: 1 mes.
-Xefe de cociña e encargado: 2 meses.
Capítulo III
Remuneracións, salarios e complementos
Artigo 11º.-Salario base.
O salario base bruto mensual para os traballadores e traballadoras afectados por este convenio durante
o ano 2005 é o que corresponda á súa categoría profesional, de acordo coa táboa salarial que se detalla a continuación e que se obtiveron incrementando ás do convenio anterior ao 3,2%:
Categoría
Ano 2005 (A)
Encargado
893,30
Xefe de cociña
1.080,08
Cociñeiro
860,08
Camareiro
860,08
Axudante de cociña
677,44
Axudante de camareiro
677,44
Para o ano 2006 o salario base e os demais conceptos económicos incrementaranse no 3,2%.
No caso de que, en calquera dos dous anos de vixencia, algunha das categorías deste convenio teña un salario base inferior ao marcado para ese ano e esa categoría no convenio colectivo provincial de hostalaría de Pontevedra na sección terceira e categoría de 2 cuncas, este revisarase e regularizarase con efectos de xaneiro do ano que corresponda, co obxectivo de que ningún salario sexa inferior aos estipulados no dito convenio provincial.
O aboamento dos conceptos retributivos deste convenio, realizarase no último día do seu vencemento, a excepción das pagas extras que se aboan o día 15 dos meses de decembro, xullo e setembro.
Artigo 12º.-Antigüidade.
A partir do 1 de maio do ano 2000, os traballadores e traballadoras afectados por este convenio xerarán trienios ao 5% en concepto de antigüidade. Estes trienios serán calculados sobre as táboas de retribucións vixentes en cada momento.
Artigo 13º.-Horas extraordinarias.
Por regra xeral non se realizarán, en caso de necesidade xustificada, estas serán realizadas sempre póndose de antemán en coñecemento do representante legal dos traballadores e sendo compensadas en metálico aplicándolles o 75%.
Fórmula prezo hora: salario base+antigüidadex15/1.800.
Artigo 14º.-Gratificacións extraordinarias.
Establécense como gratificacións extraordinarias as de xullo, setembro e decembro, que serán aboadas os días 15 de cada un dos meses citados e estarán compostas por unha mensualidade de salario base máis a antigüidade, se é o caso.
Artigo 15º.-Complemento de nocturnidade.
As horas traballadas entre as 22.00 e as 8.00 horas terán a consideración de nocturnas e serán aboadas cun incremento do 25% sobre o prezo da hora normal.
Artigo 16º.-Complemento de festividade.
O traballo efectivo en calquera dos días festivos, terá unha remuneración extra de 12 A día.
Artigo 17º.-Complemento de IT ou accidente.
A empresa completará ata o 100% do salario convenio desde o primeiro día, nos casos de accidente, baixa por enfermidade ou por hospitalización e baixas por risco durante o embarazo ou lactación.
Artigo 18º.-Complemento de transporte.
En concepto de complemento de transporte, os traballadores e traballadoras percibirán a contía de 48,65 A durante once meses ao ano.
Capítulo IV
Dereitos sindicais
Artigo 19º.-Organización sindical dos traballadores e traballadoras na empresa.
A empresa considera os sindicatos debidamente implantados no seu seo como elementos básicos para canalizar as relacións entre os traballadores e a empresa. Na súa consecuencia, a empresa respectará o dereito de todos os seus traballadores e traballadoras que o desexen a sindicarse libremente, non sendo isto un obstáculo para a súa contratación.
A empresa recoñece o dereito dos traballadores e traballadoras afiliados a un sindicato a celebrar reunións, recadar cotas e distribuír información sindical fóra das horas e lugar de traballo e sen perturbar a normal actividade da empresa.
Deberá existir un taboleiro de anuncios no que os sindicatos debidamente implantados nela poderán dar publicidade a informacións e comunicacións.
Os delegados de persoal e membros de comité de empresa como representantes legais dos traballadores, terán os dereitos e facultades que lles recoñece a lexislación vixente. Entre outras facultades deberán ser informados das propostas de sancións, calquera variación no cadro de persoal da empresa e vixiarán o cumprimento das disposicións vixentes.
Artigo 20º.-Garantías dos representantes dos traballadores.
Os delegados de persoal e membros de comités de empresa, non poderán ser despedidos ou sancionados durante o exercicio das súas funcións, nin no ano seguinte ao seu cesamento, agás que este se produza por revogación ou dimisión, se a causa de despedimento ou sanción se basea no exercicio legal da súa representación. Se o despedimento ou sanción por faltas graves ou moi graves obedecese a outras causas, deberá tramitarse expediente contraditorio no que serán oídos á parte do interesado, os outros membros do comité de empresa, se é o caso. Os representantes dos traballadores non poderán ser discriminados na súa promoción profesional ou económica por causa do desempeño da súa representación.
Artigo 21º.-Crédito horario.
Os delegados de persoal ou membros de comités de empresa, disporán dun crédito horario mensual de 20 horas retribuídas e para o exercicio das súas funcións de representación, podendo ser acumuladas nun ou varios membros.
Artigo 22º.-Desconto en nómina de cota sindical.
A empresa descontará a cota sindical aos traballadores e traballadoras afiliados aos sindicatos previo á correspondente autorización deles, sendo esta cota remitida ao sindicato correspondente.
Artigo 23º.-Asembleas.
Os traballadores e traballadoras terán dereito a dispoñer dunha hora mensual para reunirse. Co ánimo
de non dificultar a organización do traballo, o tempo que se empregará en cada reunión non deberá superar os 45 minutos e celebrarase no horario acordado entre a dirección e os delegados de persoal ou membros do comité de empresa.
Artigo 24º.-Sección sindical.
Os sindicatos que acrediten ter máis do 50% de afiliación entre os traballadores do cadro de persoal, terán os dereitos que lle outorga a lexislación vixente.
Capítulo V
Xornada de traballo, vacacións, licenzas,
permisos, excedencias
Artigo 25º.-Xornada de traballo.
A xornada laboral durante a vixencia deste convenio será de 1.800 horas anuais, computando os 30 minutos de descanso como traballo efectivo. A súa aplicación será acordada entre os delegados de persoal e a empresa.
Artigo 26º.-Festivos.
Os traballadores e traballadoras terán dereito a 14 días festivos que poderán ser acumulados ás vacacións anuais ou desfrutados en período distinto; neste caso serán respectados os días de descanso semanal.
Artigo 27º.-Descanso semanal.
O descanso semanal dos traballadores e traballadoras afectados por este convenio, será de día e medio ininterrompido, e será sinalado pola empresa coa suficiente antelación e non poderá ser variado sen consentimento dos traballadores afectados, salvo especiais circunstancias ou necesidades do servizo, mediando, se é o caso, aviso ao interesado con tempo suficiente.
Artigo 28º.-Vacacións.
A empresa de acordo cos delegados de persoal, fixará as quendas correspondentes ás vacacións seguindo cada ano unha quenda rotatoria. A súa duración será de 30 días naturais podendo ser engadidos a estes os festivos anuais.
Se ao inicio das vacacións un traballador estivese de baixa por accidente ou enfermidade entendendo esta dentro do período de baixa, terá dereito ao seu aproveitamento nun novo período de acordo entre empresa e traballador.
Artigo 29º.-Licenzas e permisos.
Logo de solicitude dos traballadores ou traballadoras afectados, considerarase licenza retribuída polo tempo e nos casos seguintes:
a) Matrimonio do traballador ou traballadora: 15 días naturais.
b) Matrimonio de pais, fillos, irmáns e tíos: 1 día natural ou 2 días naturais en caso de ser en distinta provincia.
c) Nacemento dun fillo: 4 días naturais.
d) Falecemento de cónxuxe, pais, fillos, avós, netos e irmáns do traballador ou traballadora: 4 días naturais.
Enfermidade grave, hospitalización ou intervención cirúrxica de cónxuxe, pais, fillos, avós, netos e irmáns do traballador ou traballadora: con convivencia 4 días, sen convivencia 2 días e un máis en caso de distinta provincia.
e) Falecemento de tíos e sobriños: 2 días naturais, con convivencia 3 días naturais.
f) Traslado de domicilio: 2 días laborables.
g) Permiso de lactación: as traballadoras por lactación dun fillo menor de nove meses, terán dereito a unha hora de ausencia do traballo, que poderán dividir en dúas fraccións. A muller pola súa vontade, poderá substituír este dereito pola redución da xornada normal dunha hora coa mesma finalidade.
h) Polo tempo indispensable cando por razón de enfermidade, o traballador ou traballadora, así como os fillos menores de 12 anos e as persoas dependentes, precisen a asistencia ao consultorio médico en horas coincidentes coa súa xornada laboral e presentando o xustificante desta asistencia. No caso do acompañamento de fillos e persoas dependentes, esta licenza terá un máximo de seis visitas ao ano, considerándose as que superen esta cifra como licenza non retribuída.
i) Polo tempo indispensable para a realización de exames prenatais e técnicas de preparación ao parto.
j) Os traballadores e traballadoras terán dereito a ausentarse do seu posto de traballo e polo tempo indispensable para o cumprimento dun deber inescusable de carácter público ou persoal (xulgados, notarios, etc.). Será imprescindible a acreditación da asistencia.
k) Tres días de libre disposición. Estes desfrutaranse sempre e cando se soliciten cun mínimo de sete días de antelación e nunca coincidindo dous traballadores na mesma data e centro de traballo.
Todo o anteriormente exposto é de aplicación ás parellas de feito, legalmente recoñecidas.
As licenzas descritas, serán de aplicación nos casos de consanguinidade e afinidade.
Todas as licenzas deberán ser solicitadas á empresa con xustificante de recepción, sempre que a circunstancia sexa previsible, se non fose así, abondaría coa comunicación telefónica. Os permisos e licenzas serán xustificados a posteriori por parte do traballador ou traballadora cos xustificantes oportunos. (Pode desaparecer. Xa o di en cada unha das licenzas) (antes era un artigo á parte).
Os traballadores e traballadoras, terán dereito igualmente a desfrutar as licenzas non retribuídas que estableza a lexislación vixente en cada momento.
Artigo 30º.-Excedencias.
A empresa concederá a todo o persoal que o solicite e leve nela o tempo mínimo de dous anos de servizo, excedencia voluntaria, a cal terá unha duración mínima de seis meses e máxima de tres anos, quedando a empresa obrigada a reincorporar automaticamente o traballador excedente que o solicite coa antelación dun mes, tempo do aviso previo, co obxecto de que a empresa poida colocar este persoal.
Artigo 31º.-Excedencia especial.
A nai traballadora terá dereito a solicitar unha excedencia especial, ata que o seu fillo cumpra os dous anos de idade, garantíndolle a súa reincorporación inmediata, con reserva do posto de traballo e sen que afecte o dereito da excedencia voluntaria do artigo anterior. Este dereito é optativo para o pai traballador, podéndoo exercer só un membro da parella, no caso
de que ambos traballen na mesma empresa. A antigüidade só será computada durante o primeiro ano.
Capítulo VI
Prevención de riscos laborais
Artigo 32º.-Comité de saúde laboral.
De acordo coa Lei de saúde laboral constitúese un comité de saúde laboral, cuxa composición se fará de acordo co que marca esta lei. Con carácter anual, este comité, elaborará un estudo de riscos e un plan para eliminalos. Os representantes deste comité disporán do mesmo crédito horario que os membros do comité de empresa ou delegados de persoal, co obxecto de facilitar a súa formación e funcións.
Artigo 33º.-Recoñecemento médico.
Todos os traballadores e traballadoras afectados por este convenio terán o dereito de someterse ao recoñecemento médico detallado na Lei de saúde laboral, polo menos unha vez ao ano, en data que será determinada pola empresa e de acordo cos representantes dos traballadores.
Artigo 34º.-Vestiarios.
A empresa facilitará vestiarios adecuados e duchas ao seu persoal.
Artigo 35º.-Roupa de traballo.
Todos os traballadores e traballadoras serán provistos de dous uniformes completos unha vez ao ano e no primeiro mes del.
Artigo 36º.-Cambios de posto por embarazo.
As traballadoras embarazadas terán dereito a que se lles cambie ao posto de traballo máis acorde coa súa situación.
Capítulo VII
Subrogación dos traballadores
Artigo 37º.-Adscrición do persoal.
1. Ao remate da concesión, os traballadores e traballadoras da empresa contratista saínte, pasarán a estar adscritos á nova titular da contrata, quen se subrogará en todos os dereitos e obrigas, sempre que se dea algún dos seguintes supostos:
-Traballadores ou traballadoras en activo que presten os seus servizos nese centro sexa cal sexa a súa modalidade de contrato de traballo e cunha antigüidade mínima de tres meses.
-Traballadores ou traballadoras que con contrato de interinidade substitúan a algún dos traballadores ou traballadoras enunciados no punto anterior, independentemente da súa antigüidade.
-Traballadores ou traballadores de novo ingreso que por exixencias do cliente se incorporasen ao centro como consecuencia da ampliación da contrata.
2. Todos os supostos anteriormente recollidos deberán ser acreditados fidedigna e documentalmente pola empresa saínte á entrante, nun prazo de tres días hábiles, mediante os documentos que se detallan ao final deste artigo.
O indicado prazo contarase desde o primeiro momento en que a empresa entrante comunique fidedignamente á saínte e á Asociación Provincial de Empresarios de Hostalaría de Pontevedra ser a nova adxudicataria do servizo. De non cumprir este requisito,
a empresa entrante, automaticamente e sen máis formalidades, subrogarase de todo o persoal que presta os seus servizos no centro de traballo.
En calquera caso, o contrato de traballo entre a empresa saínte e os traballadores só se extingue no momento en que se produza o dereito da súa subrogación á nova adxudicataria. Enténdese que os traballadores e traballadoras non poderán ser trasladados do centro de traballo a non ser que sexa por mutuo acordo entre as partes.
3. Documentos que facilitará a empresa saínte á entrante:
-Certificado do organismo competente de estar ao día do pagamento á SS/SS.
-Fotocopia das catro últimas nóminas mensuais dos traballadores afectados.
-Fotocopias dos TC-1 e TC-2 de cotizacións á SS dos tres últimos meses.
-Relación de persoal na que se especifique nome e apelidos, domicilio, número da Seguridade Social, antigüidade, xornada, modalidade de contratación e data de aproveitamento das vacacións.
-Copia do documento debidamente dilixenciado por cada traballador afectado no que se faga constar que este recibiu da empresa saínte a súa liquidación de partes proporcionais dos seus haberes ata o momento da súa subrogación, non quedando pendente cantidade ningunha. Este documento deberá estar en poder da nova adxudicataria na data de inicio do servizo como nova titular.
4. O empresario saínte estará obrigado a liquidarlle ao entrante as partes proporcionais dos conceptos retributivos dos traballadores e traballadoras, co obxecto de que estes cobren integramente as pagas correspondentes.
Artigo final.-Partes asinantes.
Pola empresa:
José M. Cotilla González.
Marina Martínez de Orense Silva.
Polos representantes dos traballadores:
Alberto Heras Revelo.
Por CC.OO.:
Rosario Pérez Graña.
Jorge Carneiro Penedo.